Pakuotės lapelis: informacija vartotojui

Piperacillin/Tazobactam Teva 4000 mg/500 mg milteliai infuziniam tirpalui
piperacilinas/tazobaktamas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją, vaistininką arba slaugytoją.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?
1. Kas yra Piperacillin/Tazobactam Teva ir kam jis vartojamas
2. Kas žinotina prieš vartojant Piperacillin/Tazobactam Teva
3. Kaip vartoti Piperacillin/Tazobactam Teva
4. Galimas šalutinis poveikis
5. Kaip laikyti Piperacillin/Tazobactam Teva
6. Pakuotės turinys ir kita informacija


1.	Kas yra Piperacillin/Tazobactam Teva ir kam jis vartojamas

Piperacilinas priklauso vaistų, vadinamų plataus veikimo spektro penicilinų grupės antibiotikais, grupei. Šis vaistas gali sunaikinti daug rūšių bakterijų. Tazobaktamas gali neleisti kai kurioms atsparioms bakterijoms išgyventi veikiant piperacilinui. Tai reiškia, kad kartu vartojami piperacilinas ir tazobaktamas sunaikina daugiau rūšių bakterijų. 

Piperacillin/Tazobactam Teva vartojamas suaugusiesiems ir paaugliams bakterijų sukeltoms infekcijoms, pavyzdžiui, veikiančioms apatinius kvėpavimo takus (plaučius), šlapimo takus (inkstus ir šlapimo pūslę), pilvą, odą arba kraują, gydyti. Piperacillin/Tazobactam Teva gali būti gydomos bakterijų sukeltos infekcijos, kurioms esant, būna mažas baltųjų kraujo ląstelių kiekis (sumažėja atsparumas infekcijoms). 

Piperacillin/Tazobactam Teva gydomos 2–12 metų vaikų pilvo infekcijos, pavyzdžiui, apendicitas, peritonitas (pilvo organų gleivinės ir skysčio infekcija) ir tulžies pūslės infekcija. Piperacillin/Tazobactam Teva gali būti gydomos bakterijų sukeltos infekcijos, kurioms esant, būna mažas kraujo ląstelių kiekis (sumažėjęs atsparumas infekcijoms). 

Esant tam tikroms sunkioms infekcijoms, gydytojas gali nuspręsti skirti Piperacillin/Tazobactam Teva kartu su kitais antibiotikais. 


2.	Kas žinotina prieš vartojant Piperacillin/Tazobactam Teva

Piperacillin/Tazobactam Teva vartoti negalima:
-	jeigu esate alergiškas  piperacilinui arba tazobaktamui arba bet kuriai pagalbinei šio vaisto medžiagai (jos išvardytos 6 skyriuje).
-	jeigu yra alergija  antibiotikams, pavyzdžiui, penicilinams, cefalosporinams, arba kitiems beta laktamazių inhibitoriams, nes taip pat gali būti alergija Piperacillin/Tazobactam Teva.

Įspėjimai ir atsargumo priemonės
Pasitarkite su gydytoju, vaistininku arba slaugytoja, prieš pradėdami vartoti Piperacillin/Tazobactam Teva.
-	jeigu yra alergija. Jeigu yra kelių rūšių alergija, prieš vartodami šį vaistą, būtinai pasakykite gydytojui arba kitam sveikatos priežiūros specialistui;
-	jeigu anksčiau Jums pasireikšdavo viduriavimas arba jeigu viduriavimas atsirado gydymo metu arba jam pasibaigus. Tokiu atveju būtinai nedelsdami pasakykite gydytojui arba kitam sveikatos priežiūros specialistui. Negalima vartoti jokių vaistų nuo viduriavimo, nepasitarus su gydytoju; 
-	jeigu kraujyje yra maža kalio koncentracija. Prieš vartojant šį vaistą, gydytojas gali patikrinti Jūsų inkstus ir gydymo metu gali reguliariai atlikti kraujo tyrimus; 
-	jeigu yra inkstų arba kepenų veiklos sutrikimų arba taikoma hemodializė. Prieš vartojant šį vaistą, gydytojas gali patikrinti Jūsų inkstus ir gydymo metu gali reguliariai atlikti kraujo tyrimus;
-	jeigu kartu su Piperacillin/Tazobactam Teva tuo pačiu metu vartojate kito antibiotiko, vadinamo vankomicinu, tai gali padidinti inkstų pažeidimo riziką (taip pat žr. šio pakuotės lapelio skyrių ,,Kiti vaistai ir Piperacillin/Tazobactam Teva).
-	jeigu vartojate kitų vaistų (vadinamų antikoaguliantais) kraujo krešėjimui mažinti (taip pat žr. šio lapelio skyrelį „Kiti vaistai ir Piperacillin/Tazobactam Teva“) arba gydymo metu netikėtai pasireiškė kraujavimas. Tokiu atveju turite nedelsdami informuoti gydytoją arba kitą sveikatos priežiūros specialistą; 
-	jeigu gydymo metu pasireiškė traukuliai. Tokiu atveju turite informuoti gydytoją arba kitą sveikatos priežiūros specialistą; 
-	jeigu manote, kad Jums pasireiškė nauja arba pasunkėjo esama infekcija. Tokiu atveju turite informuoti gydytoją arba kitą sveikatos priežiūros specialistą. 
· jeigu laikotės dietos, kurioje mažai natrio.

Hemofagocitinė limfohistiocitozė 
Gauta pranešimų apie ligą, kuria sergant imuninė sistema gamina per daug kitais atžvilgiais normalių baltųjų kraujo ląstelių, vadinamų histiocitais ir limfocitais, ir taip sukelia uždegimą (hemofagocitinę limfohistiocitozę). Jei ši liga nėra laiku diagnozuojama ir gydoma, ji gali būti pavojinga gyvybei. Jeigu Jums pasireiškia daugybiniai simptomai, kaip antai karščiavimas, patinę limfmazgiai, silpnumas, galvos svaigimas, dusulys, kraujosruvos ar odos išbėrimas, nedelsdami kreipkitės į gydytoją.

Jaunesni kaip 2 metų vaikai 
Piperacilino/tazobaktamo nerekomenduojama vartoti jaunesniems kaip 2 metų vaikams, nes duomenų apie saugumą ir veiksmingumą nepakanka. 

Kiti vaistai ir Piperacillin/Tazobactam Teva 
Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Kai kurie vaistai gali sąveikauti su piperacilinu ir tazobaktamu. 

Tokie yra šie vaistai:
-	vaistas nuo podagros (probenecidas). Vartojant šį vaistą, gali pailgėti laikas, per kurį piperacilinas ir tazobaktamas pašalinamas iš organizmo;
-	vaistai, vartojami kraujo krešėjimui mažinti arba kraujo krešuliams šalinti (pvz., heparinas, varfarinas arba acetilsalicilo rūgštis);
-	vaistai, vartojami raumenims atpalaiduoti operacijos metu. Jeigu bus taikoma bendroji anestezija, pasakykite gydytojui; 
-	metotreksatas (vaistas, vartojamas vėžiui, artritui arba psoriazei gydyti). Vartojant piperaciliną ir tazobaktamą, gali pailgėti laikas, per kurį metotreksatas pašalinamas iš organizmo; 
-	vaistai, mažinantys kalio koncentraciją kraujyje (pvz., tabletės, skatinančios šlapinimąsi, arba kai kurie vaistai vėžiui gydyti); 
-	vaistai, kurių sudėtyje yra kitų antibiotikų (tobramicino, gentamicino arba vankomicino). Pasakykite gydytojui, jei Jums pasireiškia inkstų sutrikimai. Kartu su Piperacillin/Tazobactam Teva tuo pačiu metu vartojant vankomicino, gali padidėti inkstų pažeidimo rizika, net jeigu Jums nėrainkstų problemų.

Poveikis laboratoriniams tyrimams 
Jeigu turite pateikti kraujo arba šlapimo mėginį, pasakykite gydytojui arba laboratorijos personalui, kad vartojate Piperacillin/Tazobactam Teva.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia arba planuojate pastoti, prieš vartodama šį vaistą, pasitarkite su gydytoju arba vaistininku. Gydytojas nuspręs, ar Piperacillin/Tazobactam Teva Jums tinka. 

Piperacilino ir tazobaktamo gali patekti į vaisiaus organizmą gimdoje arba kūdikiui per motinos pieną. Jeigu žindote, gydytojas nuspręs, ar Piperacillin/Tazobactam Teva Jums tinka.

Vairavimas ir mechanizmų valdymas
Piperacillin/Tazobactam Teva vartojimas gebėjimo vairuoti ir valdyti mechanizmus veikti neturėtų.

Piperacillin/Tazobactam Teva sudėtyje yra natrio

Kiekviename šio vaisto flakone yra 216 mg natrio (valgomosios druskos sudedamosios dalies). Tai atitinka 10,8 % didžiausios PSO rekomenduojamos paros normos suaugusiesiems.


3.	Kaip vartoti Piperacillin/Tazobactam Teva

Gydytojas arba slaugytojas suleis Jums šį vaistą infuzija į veną (lašinant lašeline 30 minučių). 

Dozavimas
Leidžiama vaisto dozė priklauso nuo gydomos būklės, Jūsų amžiaus ir esamų inkstų funkcijos sutrikimų. 

Suaugusieji ir vyresni nei 12 metų paaugliai
Įprastinė dozė yra 4000 mg piperacilino/500 mg tazobaktamo, kas 6–8 valandas leidžiama į veną (tiesiai į kraujotaką).

2–12 metų vaikai 
Įprastinė dozė vaikams, kuriems yra pilvo infekcijos, yra 100 mg piperacilino/12,5 mg tazobaktamo/kg kūno svorio, kas 8 valandas leidžiama į veną (tiesiai į kraujotaką). Įprasta dozė vaikams, kuriems yra mažas baltųjų kraujo kūnelių kiekis, yra 80 mg piperacilino/10 mg tazobaktamo/kg kūno svorio, kas 6 valandas leidžiama į veną (tiesiai į kraujotaką). 

Gydytojas apskaičiuos dozę pagal Jūsų vaiko kūno svorį, tačiau kiekviena individuali dozė neviršys didžiausios 4000 mg/500 mg Piperacillin/Tazobactam Teva dozės. 

Jums bus leidžiamas Piperacillin/Tazobactam Teva, kol infekcijos požymiai visiškai išnyks (nuo 5 iki 14 dienų). 

Pacientai, kurių inkstų veikla sutrikusi
Jūsų gydytojui gali prireikti mažinti Piperacillin/Tazobactam Teva dozę ar jos vartojimo dažnį. Be to, Jūsų gydytojas gali liepti atlikti Jūsų kraujo tyrimus, kad galėtų būti tikras, jog esate gydomas tinkama doze, ypač tuo atveju, jeigu šio vaisto vartojate ilgai.

Ką daryti pavartojus per didelę Piperacillin/Tazobactam Teva dozę?
Kadangi Piperacillin/Tazobactam Teva Jums injekuos gydytojas arba kitas sveikatos priežiūros specialistas, nėra tikėtina, kad Jums bus suleista netinkama dozė. Vis dėlto, jeigu pasireiškia šalutinis poveikis, pavyzdžiui, traukuliai, ar manote, kad vaisto suleista per daug, nedelsdami pasakykite savo gydytojui.

Pamiršus pavartoti Piperacillin/Tazobactam Teva
Jeigu manote, kad Jums Piperacillin/Tazobactam Teva dozės nesuleido, nedelsdami pasakykite savo gydytojui arba kitam sveikatos priežiūros specialistui. 

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami kreipkitės į gydytoją jei Jums pasireiškė kuris nors iš šių potencialiai sunkių Piperacillin/Tazobactam Teva šalutinių poveikių: 
Sunkus Piperacillin/Tazobactam Teva šalutinis poveikis (dažnis nurodytas skliausteliuose) yra: 
-         sunkus odos išbėrimas (Stivenso - Džonsono sindromas, buliozinis dermatitas (dažnis nežinomas), eksfoliacinis dermatitas (dažnis nežinomas), toksinė epidermio nekrolizė (retas)) pradžioje pasireiškiantis liemens srityje taškiniais paraudimais ar apvaliomis dėmelėmis, kurių centrinė dalis pleiskanoja. Papildomi požymiai yra opelės burnoje, gerklėje, nosyje, ant galūnių, lytinių organų, bei konjunktyvitas (paraudusios ir patinusios akys). Išbėrimas gali progresuoti – oda gausiai pūslėjasi ir lupasi. Ilgainiui būklė gali kelti pavojų gyvybei.
-	Sunki, galimai mirtina alerginė būklė (reakcija į vaistą su eozinofilija ir sisteminiais simptomais), kuri gali apimti odą, o svarbiausia kitus organus, esančius po oda, pavyzdžiui, inkstus ir kepenis;
-	Odos būklė (ūminė generalizuota egzanteminė pustuliozė) su karščiavimu, kurios metu ant didelių ištinusios ir paraudusios odos plotų iškyla daugybė mažyčių skysčiu pripildytų pūslelių;
-	Veido, lūpų, liežuvio ar kitų kūno dalių tinimas (dažnis nežinomas);
-	dusulys, švokštimas ar apsunkintas kvėpavimas (dažnis nežinomas);
-	gausus odos išbėrimas arba dilgėlinė (nedažnas), niežulys ar odos bėrimas (dažnas);
-	odos ar akių baltymų pageltimas (dažnis nežinomas);
-	kraujo ląstelių pažeidimas (požymiai: netikėtas dusulys, raudonas ar rudas šlapimas (dažnis nežinomas), kraujavimas iš nosies (retas) ir mažos taškinės kraujosruvos (dažnis nežinomas)), stiprus baltųjų kraujo ląstelių sumažėjimas (retas);
-         stiprus arba nepaliaujamas viduriavimas, lydimas karščiavimo ar silpnumo (retas).

Jeigu pasireiškė sunkus šalutinis poveikis nurodytas žemiau arba jei pastebėjote šiame lapelyje nenurodytą šalutinį poveikį, pasakykite savo gydytojui ar kitam sveikatos priežiūros specialistui.

Labai dažnas šalutinis poveikis (gali pasireikšti daugiau kaip 1 iš 10 žmonių):
· viduriavimas.

Dažnas šalutinis poveikis (gali pasireikšti ne daugiau kaip 1 iš 10 žmonių):
-	grybelinė infekcija;
-	trombocitų kiekio sumažėjimas, raudonųjų kraujo ląstelių arba kraujo pigmento / hemoglobino kiekio sumažėjimas, nenormalūs laboratorinių tyrimų rodmenys (teigiamas tiesioginis Kombso testas), pailgėjęs kraujo krešėjimo laikas (pailgėjęs aktyvuoto dalinio tromboplastino laikas);
-	sumažėjęs kraujo baltymų kiekis;
-	galvos skausmas, nemiga;
-	pilvo skausmas, vėmimas, pykinimas, vidurių užkietėjimas, skrandžio sutrikimas;
-	kepenų fermentų kiekio padidėjimas kraujyje;
-	odos bėrimas, niežulys;
-	nenormalūs inkstų funkciją rodantys kraujo tyrimų rodmenys;
-	karščiavimas, injekcijos vietos reakcija.

Nedažnas šalutinis poveikis (gali pasireikšti ne daugiau kaip 1 iš 100 žmonių):
-	baltųjų kraujo ląstelių kiekio sumažėjimas (leukopenija),  pailgėjęs kraujo krešumo laikas (pailgėjęs protrombino laikas);
-	sumažėjęs kalio kiekis kraujyje, sumažėjęs cukraus kiekis kraujyje;
-	priepuoliai (konvulsijos), stebėtos pacientams, vartojusiems dideles dozes arba turintiems inkstų problemų;
-	sumažėjęs kraujospūdis, venų uždegimas (juntamas kaip jautrumas arba paraudimas uždegimo apimtoje srityje), odos paraudimas;
-	kraujo pigmento skilimo produkto (bilirubino) kiekio padidėjimas;
-	odos reakcijos su paraudimu, odos pakitimų formavimasis, dilgėlinė;
-	sąnarių ir raumenų skausmas;
-	šaltkrėtis.

Retas šalutinis poveikis (gali pasireikšti ne daugiau kaip 1 iš 1000 žmonių):
-	sunkus baltųjų kraujo ląstelių sumažėjimas (agranuliocitozė), kraujavimas iš nosies;
-	sunki gaubtinės žarnos infekcija;
-	burnos gleivinės uždegimas;
-	viršutinio odos sluoksnio lupimasis (toksinė epidermio nekrolizė).
-	

Dažnis nežinomas (negali būti apskaičiuotas pagal turimus duomenis):
-	sunkus raudonųjų kraujo ląstelių, baltųjų kraujo ląstelių ir trombocitų kiekio sumažėjimas (pancitopenija), baltųjų kraujo ląstelių sumažėjimas (neutropenija), raudonųjų kraujo ląstelių sumažėjimas dėl priešlaikinio suirimo ar degradacijos, mažos taškinės kraujosruvos, pailgėjęs kraujavimo laikas, padidėjęs trombocitų kiekis, baltųjų kraujo ląstelių padaugėjimas (eozinofilija);
-	alerginė reakcija ir sunki alerginė reakcija;
-	kepenų uždegimas, geltonos dėmės odoje ar akių obuoliuose;
-	sunki visą kūną apimanti alerginė reakcija su odos ir gleivinės bėrimais, pūslėtumas ir įvairios odos reakcijos (Stivenso-Džonsono sindromas), sunki odos būklė apimanti odą ir kitus organus, pavyzdžiui, inkstus ir kepenis (reakcija į vaistą su eozinofilija ir sisteminiais simptomais), daugybė ant didelių patinusios ir paraudusios odos plotų iškilusių mažų, skysčio prisipildžiusių pūslelių kartu su karščiavimu (ūminė generalizuota egzanteminė pustuliozė), odos reakcijos su pūslelėmis (buliozinis dermatitas);
-	inkstų funkcijos susilpnėjimas ir inkstų problemos;
-	plaučių ligos tipas, kai plaučiuose padaugėja eozinofilų (baltųjų kraujo ląstelių tipas);
-	ūmi nesiorientavimo bei sumišimo būsena (delyras).

Pacientams, sergantiems cistine fibroze, piperacilinas dažniau gali sukelti karščiavimą ir išbėrimą.

Beta-laktaminiai antibiotikai, įskaitant piperaciliną/tazobaktamą, gali paskatinti encefalopatijos ir konvulsijų pasireiškimą.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Piperacillin/Tazobactam Teva

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir flakono po „Tinka iki“ arba „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Pastebėjus matomų gedimo požymių, šio vaisto vartoti negalima.

Neatidaryti flakonai 
Šiam vaistiniam preparatui specialių laikymo sąlygų nereikia.

Paruoštas tirpalas
Paruošto vartoti tirpalo, laikomo žemesnėje kaip 25°C  temperatūroje, cheminės ir fizinės savybės nekinta 8 valandas, laikomo šaldytuve (2°C - 8°C) – 48 valandas.

Praskiestas infuzinis tirpalas
Paruošus tirpalą, cheminis bei fizinis stabilumas vartojimo metu išlieka 24 valandas laikant 25 °C temperatūroje ir laikant 48 valandas šaldytuve 2°C–8 °C temperatūroje, paruošus naudojant vieną iš suderinamų tolesniam paruošto tirpalo skiedimui skirtų tirpiklių, skiedžiant siūlomu santykiu (žr. skyrių ,,Ši informacija skirta tik sveikatos priežiūros specialistams“). 

Mikrobiologiniu požiūriu, paruoštą tirpalą reikia vartoti nedelsiant. Jei jis tuoj pat nevartojamas, už laikymo trukmę ir sąlygas prieš vartojimą yra atsakingas vartotojas, tačiau ilgiau negu 24 valandas šaldytuve (2°C - 8°C) laikyti negalima, nebent vaistinis preparatas būtų ruošiamas / skiedžiamas kontroliuojamomis ir validuotomis aseptinėmis sąlygomis. 

Tik vienkartiniam vartojimui. Bet kokį nesuvartotą tirpalą sunaikinti. 

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Piperacillin/Tazobactam Teva sudėtis
· Veikliosios medžiagos yra piperacilinas ir tazobaktamas. 
· Kiekviename flakone yra 4000 mg piperacilino (natrio druskos pavidalu) ir 500 mg tazobaktamo (natrio druskos pavidalu). 

Piperacillin/Tazobactam Teva išvaizda ir kiekis pakuotėje
Piperacillin/Tazobactam Teva 4000 mg/500 mg yra balti arba balkšvi milteliai tiekiami flakone.
Pakuotės dydis: 1 flakonas, 10 flakonų.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Teva Pharma B.V.
Swensweg 5
2031 GA Haarlem
Nyderlandai

Gamintojas
Laboratory Reig Jofre S.A. 
C/Jarama s/n Pol. Ind., 45007, Toledo
Ispanija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB Teva Baltics
Molėtų pl. 5
LT-08409 Vilnius
Tel. +370 5 266 02 03 

Šis vaistas EEE valstybėse narėse registruotas tokiais pavadinimais:
	Nyderlandai
	Piperacilline/Tazobactam 2 g/250 mg PCH, poeder voor oplossing voor infusie
Piperacilline/Tazobactam 4 g/500 mg PCH, poeder voor oplossing voor infusie

	Estija
	Piperacillin/Tazobactam Teva 4000 mg/500 mg

	Vokietija
	Piperacillin/Tazobactam-Teva 4g/0.5g Pulver zur Herstellung einer Infusionslösung

	Vengrija
	Zytobakt 4 g/0,5 g por oldatos infúzióhoz

	Latvija
	Piperacillin/Tazobactam Teva  4000 mg/500 mg pulveris infūziju šķīduma pagatavošanai

	Slovėnija
	Piperacilin/tazobaktam Teva 2 g/0,25 g prašek za raztopino za infundiranje
Piperacilin/tazobaktam Teva 4 g/0,5 g prašek za raztopino za infundiranje



Šis pakuotės lapelis paskutinį kartą peržiūrėtas 2021-12-13.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

--------------------------------------------------------------------------------------------------------------------
Toliau pateikta informacija skirta tik sveikatos priežiūros specialistams

Nesuderinamumas
Ringerio laktato tirpalas yra nesuderinamas su Piperacillin/Tazobactam Teva.

Piperacillin/Tazobactam Teva vartojant kartu su kitais antibiotikais (pvz., aminoglikozidas), abu vaistiniai preparatai turi būti leidžiami atskirai. Beta-laktaminių antibiotikų sumaišymas su aminoglikozidais in vitro, gali sukelti esminį aminoglikozido inaktyvinimą.

Kadangi nenustatytas suderinamumas, Piperacillin/Tazobactam Teva negalima maišyti su kitais vaistiniais preparatais švirkšte ar infuziniame buteliuke. 

Dėl cheminio nestabilumo piperacilino/tazobaktamo negalima maišyti su tirpalais, kuriuose yra natrio vandenilio karbonato. 

Piperacillin/Tazobactam Teva negalima dėti į kraujo preparatus ar albuminio hidrolizatus.

Praskiedimo instrukcija
Praskiesto tirpalo ruošimas
Tirpalo ruošimui tinka šie tirpikliai: 
· sterilus injekcinis vanduo;
· injekcinis natrio chlorido 9 mg/ml (0,9%) tirpalas.

Vieno Piperacillin/Tazobactam Teva 4000 mg/500 mg flakono milteliai turi būti ištirpinti 20 ml vieno iš aukščiau išvardytų tirpiklių.

Tirpalo infuzijai į veną ruošimas
Paruoštas tirpalas turi būti skiedžiamas iki pageidaujamo tūrio (pvz., 50 – 150 ml) vienu iš toliau išvardytų tirpiklių, kurie tinka leisti į veną: 
· steriliu injekciniu vandeniu (didžiausias rekomenduojamas vienos dozės tūris yra 50 ml);
· natrio chlorido 9 mg/ml (0,9%) infuziniu tirpalu;
· gliukozės 50 mg/ml (5%) tirpalu injekciniame vandenyje;
· gliukozės 50 mg/ml (5%) tirpalu natrio chlorido 9 mg/ml (0,9%) tirpale;
· dekstrano 60 mg/ml (6%) tirpalu natrio chlorido 9 mg/ml (0,9%) tirpale.

Tik vienkartiniam vartojimui. Nesuvartotą tirpalą reikia sunaikinti. 

Tirpinimas/skiedimas turi būti atliekamas aseptinėmis sąlygomis. 

Tam, kad būtų užtikrintas pilnas ištirpimas, pridėjus tirpiklio, flakoną reikia apversti ir purtyti, kol milteliai pilnai ištirps.

Prieš vartojimą paruoštą tirpalą būtina apžiūrėti, ar nėra dalelių arba spalvos pokyčių. Galima vartoti tik skaidrų tirpalą, kuriame dalelių nėra.

